আগামী বছরে মুক্তি পাওয়ার কথা রাজর্ষি দে-র প্রথম ছবি ‘বীরপুরুষ’। শ্রাবন্তী চট্টোপাধ্যায়, শ্রীনন্দা শঙ্কর, পায়েল সরকার ও সুদীপ্তা বন্দ্যোপাধ্যায়ের পাশাপাশি এই ছবিতে একটি অত্যন্ত গুরুত্বপূর্ণ চরিত্রে রয়েছেন বাংলা টেলিভিশনের সবচেয়ে জনপ্রিয় তারকাদের অন্যতম, মানালি দে। কিন্তু এই ছবির শ্যুটিংয়ের বহু আগে থেকেই পরিচালক রাজর্ষি দে-র সঙ্গে মানালি-র আলাপ।

‘বীরপুরুষ’-এর শ্যুটিংয়ের ফাঁকে। ছবি সৌজন্য: রাজর্ষি দে
‘‘মানালির সঙ্গে আমার আলাপ পাঁচ-ছ বছর আগে। জি বাংলা ছেড়ে যখন কালারস বাংলা জয়েন করি তখন ওখানে মানালি ও শুভজিতের একটি সিরিয়াল টেলিকাস্ট হতো— ‘ভুলে যেও না প্লিজ’,’’ বললেন রাজর্ষি, ‘‘তবে তার অনেক আগে থেকেই ওকে চিনতাম, ‘বউ কথা কও’-এর সুবাদে। যে ঘটনাটা আমাকে সবচেয়ে বেশি স্ট্রাইক করেছিল সেটা হল ওই ধারাবাহিকে ‘মৌরি’-র একবার জ্বর হয়, কিছুতেই সেই জ্বর ছাড়ছিল না। ওই সময় ১০-১৫ হাজার মহিলা রাতের পর রাত জেগে, লাইনে দাঁড়িয়ে শিবপুজো করেছিলেন, যাতে জ্বর সেরে যায়। এই রকম একটা ফ্যানবেস, ভাবা যায় না! এই ঘটনাটাই প্রমাণ করে যে মানালি সাম্প্রতিক সময়ের বাংলা টেলিভিশনের সবচেয়ে বড় তারকাদের একজন। অথচ পরে যখন আলাপ হয় তখন দেখি যে ওর মধ্যে স্টারসুলভ কোনও ট্যানট্রাম নেই।’’ 

এবছর ভাইফোঁটা-তে। ছবি সৌজন্য: রাজর্ষি দে
আসলে পরিচালক ও অভিনেত্রীর মধ্যে সখ্য থাকলে অনেকেই ভাবতে শুরু করেন যে এদের মধ্যে সম্পর্কটা হয়তো ‘অন্য রকম’ কিছু। আদতে মানালি ও রাজর্ষির সম্পর্কটা ঠিক কী, সেটা সামনে এল সদ্য, যখন এবছর ভাইফোঁটায় বেশ কিছু ছবি আপলোড করলেন রাজর্ষি তাঁর ফেসবুক প্রোফাইলে। একেবারে নিয়ম মেনেই রাজর্ষিকে ফোঁটা দিয়েছেন মানালি। ধান-দূর্বা দিয়ে বোনকে আশীর্বাদও করেছেন পরিচালক। ‘‘আমার সঙ্গে রাজর্ষিদার প্রথম আলাপ চ্যানেলে এবং সেটা খুবই ফর্মাল আলাপ ছিল। তার পরে কাজ করতে করতেই রাজর্ষিদা ও রাজর্ষিদার বউয়ের সঙ্গে একটা বন্ডিং তৈরি হয়,’’ বললেন মানালি, ‘‘আর মজার ব্যাপার আমাদের সারনেমেও মিল রয়েছে। তাই এই বছরই ঠিক করলাম যে রাজর্ষিদাকে ভাইফোঁটা দেব।’’